Elu viiendas WTA turniiri finaalis mänginud 23-aastane Kontaveit (WTA 15.) pidi 29-aastasele maailma kolmandale reketile alla vanduma numbritega 3:6, 6:7 (2), omades teises setis kahte settpalli ehk võimalust finaal otsustavasse setti viia. Kahekordsele Wimbledoni suure slämmi turniiri tšempionile oli see karjääri 27. turniirivõit.
"Anett on ka ise öelnud, et ta ei saanud võib-olla kõige paremat starti sellele mängule. Sealt hakkas pall veerema. Vastane sai enesekindluse kätte, võitis esimese seti. Teine sett kulges juba suhteliselt võrdselt. Anetil olid settpallid, mida vastane pareeris ülihästi," kommenteeris Hint, kes tõi eilse matši peamiste märksõnadena välja "kogemuse" ja "finaali".
"Anett on küll finaale mänginud, aga turniir oli natuke suurem kui mõned teised ning sõltub ka, kelle vastu finaali mängida. Eks ta pusle pusle haaval korjab seda enesekindlust ja kogemust, et ühel päeval mitte ainult sähvatada, vaid ka pidevalt särama jääda," ütles ta.
Hindi sõnul ei jää Kontaveit mänguliselt enam ühelegi tippmängijale alla: "Kui vaadata üksikuid lööke, punkte ja geime, siis ta on näidanud viimasel ajal ja sel turniiril eriti, et ta suudab mängida mänge algusest lõpuni ega kuku kuskil ära. Eile oli tegemist finaaliga - kaks mängijat on turniiril alles, fookus on sinu peal, kõik jälgivad... Igal mängijal on finaalis heas mõttes värin sees. Küsimus ongi selles, kuidas mängijad suudavad sel hetkel, kui pall mängu pannakse, iseenda tegevusele ja mängule keskenduda. Seekord oli Kvitova alguses natuke parem."
Kontaveit saaks veel tasakaalukamalt mängida